b'\n_START_ARTICLE_\nPaavo Kotila\n_START_PARAGRAPH_\nPaavo Edvard Kotila (26. elokuuta 1927 Veteli \xe2\x80\x93 26. tammikuuta 2014 Oulu) oli suomalainen kest\xc3\xa4vyysjuoksija. H\xc3\xa4nen p\xc3\xa4\xc3\xa4matkansa oli maraton._NEWLINE_Kotila sijoittui Melbournen 1956 olympialaisten maratonjuoksussa 13:nneksi. Pohjoismaiden mestaruuden h\xc3\xa4n voitti vuonna 1957; vuonna 1955 h\xc3\xa4n saavutti PM-hopeaa ja vuonna 1959 PM-pronssia. H\xc3\xa4n voitti Bostonin maratonin vuonna 1960 ja sijoittui vuonna 1955 nelj\xc3\xa4nneksi. Ko\xc5\xa1icen maratonilla h\xc3\xa4n sijoittui toiseksi vuonna 1955 ja kolmanneksi vuonna 1957. Toisen sijan h\xc3\xa4n saavutti my\xc3\xb6s Ateenan maratonilla vuonna 1957 sek\xc3\xa4 Asahi-maratonilla vuosina 1957 ja 1960._NEWLINE_Seuratasolla Kotila edusti Vetelin Urheilijoita, Kuortaneen Kuntoa, Oulun Pyrint\xc3\xb6\xc3\xa4, Oulunsuun Heittoa ja LSD-Oulua. Suomen mestaruuden h\xc3\xa4n voitti vuosina 1955, 1956 ja 1961. Vuonna 1959 h\xc3\xa4n sai SM-hopeaa ja vuonna 1957 SM-pronssia. Kotimaassaan h\xc3\xa4n voitti Suomen Urheilulehden maratonin vuosina 1954 ja 1960 sek\xc3\xa4 Kaisaniemen maratonin vuosina 1955, 1956, 1957 ja 1960. H\xc3\xa4n voitti viel\xc3\xa4 veteraanisarjoissa useita Euroopan ja Suomen mestaruuksia. H\xc3\xa4nen maratonenn\xc3\xa4tyksens\xc3\xa4 oli 2.18.04,8, joka oli vuoden 1956 maailman k\xc3\xa4rkiaika. Viel\xc3\xa4 55-vuotiaana h\xc3\xa4n juoksi maratonin ajassa 2.36.42._NEWLINE_Paavo Kotilan nimikkotapahtuma Kotilan lenkki on juostu Oulussa vuodesta 1979. H\xc3\xa4nen veljens\xc3\xa4 Uljas Kotila juoksi maratonin ajassa 2.41.19,0 vuonna 1950. H\xc3\xa4nen siskonsa pojantyt\xc3\xa4r on pikajuoksija Johanna Manninen._NEWLINE_Kotila kuoli 86-vuotiaana Oulun kaupunginsairaalassa 26. tammikuuta 2014.'